用東坡武昌寒溪韻三篇  其二
作者：朱槔
朝代：宋

paragraphs: 東坡謫官未放回，桃花不繫玄都栽。
機牙愛觸造物手，五見江雨肥江梅。
扁舟一笑凌浩渺，瘦筇結伴登崔嵬。
漥尊故事逢浪叟，鳥篆真迹追浯臺。
漂流長有北闕夢，邂逅果踏東華埃。
玉堂夜直對同舍，金燭照座花成堆。
帝觴雨露澆舌本，忽憶樊口傾山罍。
聯詩共刻醉眠處，至今寶氣蟠巖隈。
關西夫子獨好事，掖垣行即吟蒼苔。
斯文突過元祐上，已覺萬丈光芒開。
臨風弔客感赤壁，公瑾孟德俱彫摧。
英雄割據亦兒戲，安用匕筯驚蚊雷。
東坡羽化不復返，浪叟何日成歸來。
鸚鵡洲前舊時路，寒波荒葦令人哀。